Document ID: /roh_data/filtered/fineweb-2-filterrobots_roh.jsonl.gz/61085

Amt für Volksschule und Sport
Uffizi per la scola populara ed il sport
Ufficio per la scuola popolare e lo sport
Suenter ina malsogna èsi savens puspè pussaivel da sa mover senza problems en il rom dal sport da scola. Er cun ina leva blessura pon uffants e giuvenils prender part a l'instrucziun da sport da scola, sche quella vegn adattada per els. Perquai ch'il plaschair da sa mover diminuescha savens suenter ina malsogna u suenter ina blessura, èn quests eveniments ina stgisa bainvegnida per ils giuvenils per sa laschar dispensar dal tuttafatg dal sport da scola e per star davent da quel.
Per metter tuttina en moviment las persunas blessadas e levamain malsaunas e pia er per sustegnair il process da regeneraziun è vegnì lantschà l'onn 2012 il project "activdispens.ch" da l'associaziun svizra per il sport en scola (ASSS) e da la gruppa da lavur svizra per il trenament da reabilitaziun (GSTR).
Il project "Sa mover malgrà ina dispensaziun" porscha – cun agid d'in formular medical da dispensaziun e d'in catalog categorisà d'exercizis – in instrument a las persunas d'instrucziun da sport per integrar correctamain ed en in rom adattà uffants e giuvenils dispensads parzialmain activamain en l'instrucziun da sport da scola. Quai dat als medis ed a las persunas d'instrucziun da sport la segirezza che uffants e giuvenils dispensads parzialmain vegnan integrads en lur senn activamain en l'instrucziun da sport.
Infurmaziuns davart il project "aktivdispens.ch" chattais Vus qua.